b'\n_START_ARTICLE_\nKamara (yhtye)\n_START_PARAGRAPH_\nKamara on vuonna 2000 perustettu rock/metalliyhtye. Alun perin Kamaran nimi oli Lumessakahlaajat ja yhtye soitti soitti suomenkielisi\xc3\xa4 cover-kappaleita. Yhtyeen perustivat laulaja-kitaristi Juha Minkkinen ja kitaristi Tuomas Janhunen. Yhtyeen kokoonpano vakiintui nykyiselleen basisti Henri Lehmosen, kitaristi Jaakko Minkkisen ja rumpali Jaakko Silvastin my\xc3\xb6t\xc3\xa4._NEWLINE_Cover-yhtyeen\xc3\xa4 aloittanut Kamara kirjoitti my\xc3\xb6s omaa materiaalia ja ensimm\xc3\xa4inen demo tehtiin kokeiluhengess\xc3\xa4 Lumessakahlaajat-nimell\xc3\xa4. Demo sis\xc3\xa4lsi kolme omaa kappaletta sek\xc3\xa4 yhden coverin ja se nauhoitettiin Jyv\xc3\xa4skyl\xc3\xa4ss\xc3\xa4 Studio Watercastlella.  _NEWLINE_Lumessakahlaajat l\xc3\xa4hti nauhoittamaan toista demoaan syksyll\xc3\xa4 2003 samaiselle Studio Watercastlelle. Sein\xc3\xa4jokelainen levy-yhti\xc3\xb6 Firebox Records kiinnostui toisesta demosta ja viisi kappaletta sis\xc3\xa4lt\xc3\xa4nyt EP T\xc3\xa4m\xc3\xa4kin viel\xc3\xa4 julkaistiin maanlaajuiseen levitykseen maaliskuussa 2004. Samalla yhtye muutti nimens\xc3\xa4 Kamaraksi. _NEWLINE_Kamaran musiikki sai radiosoittoa ja yhtye esiintyi kes\xc3\xa4ll\xc3\xa4 2004 my\xc3\xb6s musiikkifestivaaleilla, muun muassa Nummirockissa ja Suonenjoen J\xc3\xb6risrockissa._NEWLINE_Yhtye nauhoitti ensimm\xc3\xa4isen kokopitk\xc3\xa4n studioalbumin Synti, Tuomio, Katumus kev\xc3\xa4ttalvella 2005 noin kahdessa viikossa j\xc3\xa4lleen Jyv\xc3\xa4skyl\xc3\xa4ss\xc3\xa4 Studio Watercastlella. My\xc3\xb6s seuraavat Kamara-\xc3\xa4\xc3\xa4nitteet, Tyrannia (2010) ja Painajaismaa (2013) nauhoitettiin Studio Watercastlessa. Sen j\xc3\xa4lkeen yhtye on tehnyt yhteisty\xc3\xb6t\xc3\xa4 nyt jo kahden albumin verran \xc3\xa4\xc3\xa4nitt\xc3\xa4j\xc3\xa4 ja tuottaja Tuomas Kokon kanssa Jyv\xc3\xa4skyl\xc3\xa4n Vaajakoskella sijaitsevassa Electric Fox -studiossa. Yhteisty\xc3\xb6n tuloksena ovat syntyneet levyt Kahden maailman v\xc3\xa4liss\xc3\xa4 vuonna 2016 ja viimeisimp\xc3\xa4n\xc3\xa4 eponyymi Kamara-albumi, joka julkaistiin 8.6.2018.'